**חסן ניאם וייטסייד** (באנגלית: **Hassan Niam Whiteside**; נולד ב-13 ביוני 1989) הוא כדורסלן עבר אמריקאי ששיחק בעמדת הסנטר. בעבר שיחק בקבוצת הכדורסל של מכללת מארשל ונבחר בדראפט 2010 במקום ה-33 על ידי קבוצת סקרמנטו קינגס.

בצעירותו
--------

וייטסייד נולד וגדל בעיר גאסטוניה שבצפון קרוליינה לאם חד הורית עם שישה אחים ואחיות. אביו, חסון ארבובקר(אנ'), שיחק פוטבול במינסוטה ויקינגס וטמפה ביי באקנירס מליגת ה-NFL. בשתי שנותיו הראשונות בתיכון למד בשלושה בתי ספר שונים, ולקראת שנתו השלישית בתיכון עבר וייטסייד לגור יחד עם אביו בניוארק, ניו ג'רזי, שם שיחק בעונת 07–2006 בקבוצת הכדורסל של תיכון 'איסט סייד' והשיג ממוצע של 18 נקודות, 10 כדורים חוזרים ו-5.5 חסימות למשחק. בשנת 2007 חזר וייטסייד להתגורר בצפון קרוליינה ובשנים 08–2007 למד באקדמיית התקווה הנוצרית בשארלוט. בעונת 09–2008 עבר לתיכון 'פטרסון' בלנור (אנ') ועזר לקבוצת הכדורסל של התיכון, לצד חברו ד'אנדרה קיין, להשיג מאזן שיא של 34 ניצחונות מול שני הפסדים בלבד ולזכות במקום הראשון הארצי.

קריירת מכללות
-------------

לקראת עונת 10–2009 הצטרף וייטסייד למכללת מארשל ומהר מאוד משך תשומת לב רבה לאחר שב-28 בדצמבר בניצחון קבוצתו 60-53 על אוהיו בובקאטס צבר 14 נקודות, קלט 17 כדורים חוזרים וחסם 9 זריקות, ב-29 דקות משחק. ב-28 בנובמבר השיג וייטסייד את הטריפל דאבל הראשון בקריירה כשצבר 17 נקודות, 14 כדורים חוזרים ו-11 חסימות בניצחון קבוצתו 54–105 על ברסקיה בירקטס, כשבהמשך העונה השיג עוד שני טריפל דאבלים. הוא סיים את העונה כחוסם המוביל בליגה עם 182 חסימות ובכך שבר את שיא המחוז לחסימות בעונה אחת.

ב-29 במרץ 2010 הודיע וייטסייד על מועמדותו בדראפט 2010 של ה-NBA.

קריירה מקצוענית
---------------

### תחילת הקריירה

ב-24 ביוני 2010 נבחר וייטסייד על ידי סקרמנטו קינגס בבחירה השלישית בסיבוב השני של הדראפט וב-19 ביולי חתם על חוזה לשנתיים עם אופציה להארכה בשנתיים נוספות, כשבשנתיים הראשונות הוא אמור להרוויח 1.76 מיליון דולר ובסך הכל 3.8 מיליון דולר בארבע שנים. ב-29 בנובמבר 2010 נשלח וייטסייד לקבוצת ליגת הפיתוח של סקרמנטו קינגס - רנו ביהורנס וב-9 בינואר 2011 שב לשחק במדי הקינגס. ב-5 במרס 2011 עבר וייטסייד ניתוח לאיחוי קרע בגיד בברכו השמאלית, שהשביתו לעונה שלימה, בסך הכל שותף וייטסייד בעונת הרוקי שלו במשחק אחד בלבד. בינואר 2012 נשלח שוב וייטסייד לקבוצת רנו ביגהורנס מליגת הפיתוח וב-4 בפברואר חזר בפעם השנייה לשחק במדי הקינגס. ב-16 ביולי 2012 שוחרר ווייטסייד מסקרמנטו קינגס.

לאחר מעבר בין קבוצות מליגת הפיתוח, שיחק בסופו של דבר וייטסייד בקבוצת ריו גראנדה ובתום העונה בליגת הפיתוח הצטרף לקבוצת אמחיט מהליגה הלבנונית. ב-26 במאי 2013 הצטרף וייטסייד לקבוצת סצ'ואן בלו ויילס מהליגה הסינית, שם שיחק 27 משחקים והשיג 25.7 נקודות (ב-56.4% אחוזים), 16.6 כדורים חוזרים, 5.1 חסימות ו-1.4 חטיפות בממוצע למשחק, הוא זכה בתואר שחקן ההגנה של השנה, סנטר השנה ונבחר לחמישיית העונה בליגה, הבלו ויילס עברו את פלייאוף סיום העונה ללא הפסד ווייטסייד נבחר לשחקן המצטיין של הגמר. בנובמבר 2013 חתם וייטסייד בקבוצת אל מווטאהד טריפולי מהליגה הלבנונית, משם שוחרר באפריל 2014. במאי חתם בקבוצת איאגסו טונצ'י מהליגה הסינית ושיחק שם 17 משחקים. ב-25 בספטמבר 2014 חתם וייטסייד בקבוצת ממפיס גריזליס מליגת ה-NBA, אך שוחרר ב-22 באוקטובר ועבר בין מספר קבוצות בליגת הפיתוח.

### מיאמי היט

ב-24 בנובמבר חתם וייטסייד בקבוצת מיאמי היט וב-4 בינואר השיג לראשונה בקריירת ה-NBA דאבל דאבל כשצבר 11 נקודות, 10 כדורים חוזרים וחמש חסימות בניצחון קבוצתו 84–88 על הברוקלין נטס. ב-25 בינואר 2015 השיג וייטסייד את הטריפל דאבל הראשון שלו ב-NBA כשצבר 14 נקודות, 13 כדורים חוזרים ו-12 חסימות בניצחון 84–96 על שיקגו בולס, וייטסייד היה השחקן הרביעי בסך הכל ב-25 השנים האחרונות שהשיג לפחות 12 נקודות, 12 כדורים חוזרים ו-12 חסימות במשחק והראשון מאז מאנוט בול שהשיג 12 חסימות בפחות מ-25 דקות משחק, כשהוא עולה מהספסל. ב-4 בפברואר קבע וייטסייד שיא קריירה כשצבר 24 נקודות ב-12 מ-13 מהשדה ו-20 כדורים חוזרים בהפסד ההיט 101–102 למינסוטה טיברוולבס. ב-10 במרץ הושעה וייטסייד ממשחק אחד לאחר שהכה את קלי אוליניק במשחק מול בוסטון סלטיקס. וייטסייד היה מועמד לפרס השחקן המשתפר של העונה, אך הגיע למקום הרביעי בהצבעה. את עונתו הראשונה במדי ההיט סיים עם ממוצע של 11.8 נקודות ו-10 כדורים חוזרים במשחק.

בעונת 2015/2016 המשיך לשחק במדי ההיט וב-17 בנובמבר 2015 השיג את הטריפל דאבל השני שלו כשקלע 22 נקודות, קטף 14 כדורים חוזרים וחסם 10 פעמים בהפסד ההיט לקבוצת מינסוטה טימברוולבס.

### פורטלנד טרייל בלייזרס

ב-6 ביולי 2019 הועבר לפורטלנד טרייל בלייזרס, כחלק מטרייד בין ארבע קבוצות בו השתתפו גם פילדלפיה 76' ולוס אנג'לס קליפרס.

### החזרה לסקרמנטו

לקראת עונת 2020/2021 חתם על חוזה בסקרמנטו קינגס, בה החל את קריירת המשחק.

### יוטה ג'אז

באוגוסט 2021 חתם וייטסייד על חוזה ביוטה ג'אז.

סטטיסטיקות קריירה ב-NBA
-----------------------

### בעונה הסדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2010/2011 | סקרמנטו | 1 | 0 | 2.0 | 0.000 | 0.000 | 0.000 | 0.0 | 0.0 | 0.0 | 0.0 | 0.0 |
| 2011/2012 | סקרמנטו | 18 | 0 | 6.1 | 0.444 | 0.000 | 0.417 | 2.2 | 0.0 | 0.2 | 0.8 | 1.6 |
| 2014/2015 | מיאמי | 48 | 32 | 23.8 | **0.628** | 0.000 | 0.500 | 10.0 | 0.1 | 0.6 | 2.6 | 11.8 |
| 2015/2016 | מיאמי | 73 | 43 | 29.1 | 0.606 | 0.000 | 0.650 | 11.8 | 0.4 | 0.6 | **3.7** | 14.2 |
| 2016/2017 | מיאמי | **77** | **77** | **32.6** | 0.557 | 0.000 | 0.628 | **14.1** | 0.7 | **0.7** | 2.1 | **17.0** |
| 2017/2018 | מיאמי | 54 | 54 | 25.3 | 0.540 | **1.000** | **0.703** | 11.4 | 1.0 | **0.7** | 1.7 | 14.0 |
| 2018/2019 | מיאמי | 72 | 53 | 23.3 | 0.571 | 0.125 | 0.449 | 11.3 | 0.8 | 0.6 | 1.9 | 12.3 |
| 2019/2020 | פורטלנד | 67 | 61 | 30.0 | 0.621 | 0.571 | 0.686 | 13.5 | **1.2** | 0.4 | 2.9 | 15.5 |
| **קריירה** |  | 410 | 320 | 26.7 | 0.582 | 0.320 | 0.608 | 11.7 | 0.7 | 0.6 | 2.4 | 13.7 |

### בפלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2016 | מיאמי | **10** | **10** | **29.1** | **0.681** | 0.000 | 0.591 | **10.9** | 0.3 | **0.8** | **2.8** | **12.0** |
| 2018 | מיאמי | 5 | 5 | 15.4 | 0.450 | 0.000 | **0.615** | 6.0 | 0.2 | 0.0 | 1.2 | 5.2 |
| 2020 | פורטלנד | 5 | 3 | 21.2 | 0.542 | **1.000** | 0.500 | 7.0 | **0.4** | 0.2 | 2.0 | 6.8 |
| **קריירה** |  | 20 | 18 | 23.7 | 0.611 | 1.000 | 0.577 | 8.7 | 0.3 | 0.5 | 2.2 | 9.0 |

קישורים חיצוניים
----------------

ויקישיתוף מדיה וקבצים בנושא **חסן וייטסייד** בוויקישיתוף
* חסן וייטסייד, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN
* שרון דוידוביץ', "החסניטי": תכירו את "ג'רמי לין" הבא, באתר ynet, 27 בינואר 2015

הערות שוליים
------------

1. ↑  פורטלנד מצרפת את וייטסייד, באתר הקבוצה, 6 ביולי 2019
2. ↑  וייטסייד חותם על חוזה בסקרמנטו, באתר הקבוצה, 27 בנובמבר 2020